## Pravilnik o izdavanju, distribuciji, povlačenju iz upotrebe i zamjeni jedinstvenog mjeničnog blanketa Republike Hrvatske

### NN 50/1992 (11.8.1992.), Pravilnik o izdavanju, distribuciji, povlačenju iz upotrebe i zamjeni jedinstvenog mjeničnog blanketa Republike Hrvatske

# MINISTARSTVO FINANCIJA

Na temelju članka 91. Zakona o upravi ("Narodne novine", br.
16/78, 50/78, 29/85, 48/85. 41/90, 47/90 i 53A/91), rad. izvršenja Zakona
o mjenici ("Službeni list FNRJ", br.104/46, "Službeni list
SFRJ", br.12/65, 50/71 i 52/73 i "Narodne novine", br. 53/91),
ministar financija donosi

## PRAVILNIK

### o izdavanju, distribuciji, povlačenju iz upotrebe i zamjeni jedinstvenog -mjeničnog blanketa Republike Hrvatske

Članak 1.

Ovim pravilnikom uređuje se izdavanje, tiskanje, distribucija, povlačenje
iz upotrebe, zamjena i maloprodaja jedinstvenog mjeničnog blanketa Republike
Hrvatske.

Članak 2.

Jedinstveni mjenični blanket Republike Hrvatske tiskat će se na specijalnom
bijelom papiru s ugradenim filigranom. Dimenzije jedinstvenog mjenićnog
blanketa zajedno s bijelim rubum jesu 240 mm x 95 mm.

Članak 3.

Jedinstveni mjenični blanket izgleda ovako:

1) tekst je tiskan smeđom bojom na linijskoj podlozi koja je otisnuta
u sivom tonu. Po čitavoj površini u valovitom kretanju otisnut je natpis
"REPUBLIKA HRVATSKA",

2) u sredini mjenićnog dijela blanketa nalazi se grb Republike Hrvatske,

3) u lijevom dijelu mjeničnog blanketa nalazi se grb Republike Hrvatske
iznad kojeg je otisnut natpis "REPUBLIKA HRVATSKA". Uz lijevi
rub mjeničnog blanketa otisnut je natpis "PRIHVAČAMO".

Članak 4.

Jedinstvene mjenične blankete tiska i pušta u upotrebu Ministarstvo
financija Republike Hrvatske a distribuira Narodna banka Hrvatske putem
Službe društvenog knjigovodstva Hrvatske. Za pokriće troškova distribucije
jedinstvenih mjeničnih blanketa Narodnoj banci Hrvatske pripada naknada.
Ministarstvo financija Republike Hrvatske sklopit će ugovor s Narodnom
bankom Hrvatske kojim će regulirati tiskanje, puštanje u upotrebu i distribuciju
jedinstvenih mjenićnih blanketa i naknadu iz stavka 2. ovog članka.

Članak 5.

Prodaja, zamjena i povlačenje iz upotrebe jedinstvenih mjeničnih blanketa
Republike Hrvatske povjerava se Službi društvenog knjigovodstva Hrvatske
o ćemu će ona sklopiti ugovor s Narodnom bankom Hrvatske u skladu s ugovorom
iz članka 4. ovog pravilnika. Služba društvenog knjigovodstva Hrvatske
može prodavati jedinstvene mjenične blankete Republike Hrvatske poduzećima
i drugim pravnim osobama registriranim za prodaju taksenih odnosno poreznih
vrijednosnica te nadležnim organima općine kojima za obavljanje tih poslova
pripada provizija od 8% od prodajne cijene utvrđene za mjenični blanket.

Članak 6.

Prodajnu cijenu za jedinstveni mjenićni blanket Republike Hrvatske utvrđuje
Ministarstvo financija Republike Hrvatske.

Članak 7.

Jedinstveni mjenični blanketi Republike Hrvatske koji su oštećeni odnosno
neupotrebljivi mogu se zamijeniti novim blanketima kod Službe društvenog
knjigovodstva Hrvatske.

Članak 8.

Ovaj pravilnik stupa na snagu osmog dana od dana objave u "Narodnim
novinama".

Klasa: 451-01/92-01/36

Urbroj: 513-07/92-1

Zagreb, 4. kolovoza 1992.

Ministar financija

**mr. Jozo Martinović, v. r.**

Pravilnik, NN 50/1992-1322